**Falcon Heavy Demonstration Mission** (skrátene: **Falcon Heavy Demo**; alternatívne: **Falcon Heavy Test Flight** alebo **Falcon Heavy Maiden Flight**) bol prvý let rakety Falcon Heavy vyvinutej a vyrábanej spoločnosťou SpaceX. Prvý plánovaný dátum štartu bol na rok 2013, ale postupne dochádzalo k odkladom. Statický zážih sa uskutočnil 24. januára 2018 a štart nakoniec 6. februára o 20:45 svetového času (UTC). Nákladom bol elektromobil Tesla Roadster s figurínou „Starman" Elona Muska hrajúci skladbu Space Oddity, ktorý bol vyslaný smerom k Marsu po tzv. Hohmannovej prechodovej dráhe. Auto zostalo po prelete obežnej dráhy Marsu na dráhe okolo Slnka.

Vývoj dátumu štartu
-------------------

Falcon Heavy na štartovacej rampe 39A počas príprav na svoj prvý let, 28. december 2017
V roku 2011 SpaceX odhadovala prvý štart Falconu Heavy na rok 2013 a mal sa uskutočniť z Vandenbergovej leteckej základne z rampy SLC-4E. Prvý let z Cape Canaveral bol plánovaný tiež na rok 2013 alebo 2014. Dátum prvého štartu bol ale veľakrát odložený a tiež sa zmenilo miesto štartu na rampu LC-39A v Kennedyho vesmírnom stredisku. Na začiatku novembra 2017 bol štart plánovaný na koniec decembra, ale z dôvodu odkladu misie Zuma došlo k odloženiu termínu štartu na január 2018. Statický zážih sa po viacerých odkladoch úspešne uskutočnil dňa 24. januára 2018, čo napokon umožnilo štart 6. februára. V deň štartu došlo tiež k viacerým odkladom. Falcon Heavy mal pôvodne odštartovať o 18:30 UTC, ale kvôli vetrom vo vyšších nadmorských výškach a s tým súvisiacou odlišnou rýchlosťou a smerom vetrov v rôznych výškových hladinách bol štart postupne odkladaný až na 20:45 UTC, čo bolo len 15 minút pred koncom štartovacieho okna.

Priebeh letu
------------

Premiérový štart Falconu Heavy, 6. február 2018
Úplne posledná fotografia Muskovej Tesly Roadster so Starmanom pred jej cestou k hlavnému pásmu planétok
Tesla Roadster, figurína Starman, čelná a bočná kamera na druhom stupni Falconu Heavy spolu obiehajú okolo Slnka
Nosná raketa Falcon Heavy Block 2/3 úspešne odštartovala dňa 6. februára 2018 o 15:45 miestneho času (20:45 svetového času) zo štartovacieho komplexu 39A v Kennedyho vesmírnom stredisku. V čase T+02:34 došlo k úspešnému oddeleniu bočných stupňov, ktoré následne začali spätný zážih (T+02:50). K oddeleniu centrálneho stupňa došlo v čase T+03:11 a v T+03:19 bol zapálený druhý stupeň. V T+03:24 začal centrálny stupeň spätný zážih. Aerodynamický kryt bol oddelený v čase T+03:43. Bočné stupne uskutočnili v T+06:35 vstupný zážih a centrálny stupeň v T+06:54. Oba bočné stupne úspešne pristáli, pričom jeden v čase T+08:06 a druhý len o sekundu neskôr, na pristávacích plochách LZ-1 a LZ-2 na Kennedyho vesmírnom stredisku. Išlo o prvé pristátie dvoch raketových stupňoch súčasne. Centrálny stupeň mal podľa plánu pristáť na plávajúcej plošine *Of Course I Still Love You*. Bol však zničený, pretože dvom krajným motorom došla samozápalná zmes, takže ich nebolo možné pred pristátím zapáliť. Stupeň dopadol do vody 100 metrov od autonómnej oceánskej pristávacej plošiny v rýchlosti 480 km/h. Dopad stupňa poškodil dva azimutové motory na plošine. SpaceX však neplánovalo žiadne zo zachránených stupňov znovu použiť. Druhý stupeň s Teslou Roadster potom úspešne dosiahol parkovaciu dráhu. 

Približne 20 minút od dosiahnutia parkovacej dráhy bol druhý stupeň znovu zapálený, aby sa zvýšilo apogeum dráhy na 6 900 km. Po zhruba 6 hodinách na obežnej dráhe Zeme sa uskutočnil finálny zážih druhého stupňa, ktorý ho spolu s Muskovou Teslou poslal na obežnú dráhu okolo Slnka. V najvzdialenejšom bode dráha dosahuje až k hlavnému pásmu planétok, ktoré sa nachádza medzi Marsom a Jupiterom.

Znovupoužiteľnosť
-----------------

Raketu Falcon Heavy tvoria tri prvé stupne a jeden druhý stupeň Falconu 9. Ako bočné stupne boli použité už raz letené stupne Falconu 9 v1.2 Block 3, ktoré prešli renováciou a prestavbou, aby mohli byť použité ako bočné stupne. Konkrétne išlo o stupeň B1023, ktorý prvýkrát letel pri misii Thaicom 8, a stupeň B1025 z misie CRS-9.

Galéria
-------

* Falcon Heavy na štartovacej rampe 39A v deň štartuFalcon Heavy na štartovacej rampe 39A v deň štartu
* Štart Falconu HeavyŠtart Falconu Heavy
* Štartujúca raketa Falcon HeavyŠtartujúca raketa Falcon Heavy
* Kondenzačná stopa za štartujúcim Falconom HeavyKondenzačná stopa za štartujúcim Falconom Heavy
* Pristátie bočných stupňov na plochách Landing Zone 1 a 2Pristátie bočných stupňov na plochách Landing Zone 1 a 2
* Muskova Tesla Roadster so Starmanom a so Zemou v pozadíMuskova Tesla Roadster so Starmanom a so Zemou v pozadí
* Finálna obežná dráha Tesly RoadsterFinálna obežná dráha Tesly Roadster

Referencie
----------

1. ↑   *Vše o Falconu Heavy* [online]. elonx.cz, 2017-04-22, [cit. 2017-12-03]. Dostupné online.
2. ↑   *Elon Musk on Twitter* [online]. twitter.com, [cit. 2017-12-02]. Dostupné online.
3. ↑   *Raketa Falcon Heavy vyšle elektromobil Tesla Roadster k Marsu (3x AKTUALIZOVÁNO)* [online]. elonx.cz, 2017-12-02, [cit. 2017-12-03]. Dostupné online.
4. ↑  MELECHIN, Petr. *Demonstrace Falconu Heavy* [online]. elonx.cz, 2017-12-07, [cit. 2018-02-07]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Falcon Heavy Demonstration Mission**


|  |  |
| --- | --- |
| Portal | Kozmonautický portál |